Captain America: Civil War
„Captain America: Civil War“ (tarjimasi „Kapitan Amerika: Fuqarolar urushi“; ayrim oʻzbekcha manbalarda „Birinchi qasoskor: Qarshilik“ oʻlaroq maʼlum) — 2016-yilda chiqarilgan superqahramonlik filmi; „Marvel kinematografiya koinoti“ (MKK) mediafranshizasidagi oʻn uchinchi film; „Captain America: The First Avenger“ (2011) va „Captain America: The Winter Soldier“ (2014) filmlarining davomi. Marvel Comics komikslaridagi ayni nomli personajga asoslangan. Marvel Studios tomonidan ishlangan, Walt Disney Studios Motion Pictures tomonidan esa tarqatilgan. Filmga Anthony va Joe Russolar rejissyorlik qilgan. Ssenariyni Christopher Markus va Stephen McFeely yozgan. Bosh rollarni Chris Evans (Steve Rogers / Kapitan Amerika rolida), Robert Downey Jr., Scarlett Johansson, Sebastian Stan, Anthony Mackie, Don Cheadle, Jeremy Renner, Chadwick Boseman, Paul Bettany, Elizabeth Olsen, Paul Rudd, Emily VanCamp, Marisa Tomei, Tom Holland, Frank Grillo, Martin Freeman, William Hurt va Daniel Brühl ijro etgan. „Captain America: Civil War“ premyerasi 2016-yilning 12-aprelida Los-Anjeles shahrida boʻlib oʻtgan. Prokatlarda umumjahon boʻylab $1,1 milliard mablagʻ toʻplab, 2016-yilning eng kassabop filmiga aylangan.